Προεδρικό Διάταγμα 2000/78Όροι και διαδικασίες συμμετοχής των Νομικών Προσώπων της τοπικής Αυτοδιοίκησης στις Εταιρίες Διανομής Αερίου (Ε.Δ.Α.). Ο ΠΡΟΕΔΡΟΣ ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ Έχοντας υπόψη: 1. Τις διατάξεις του Π.Δ. 437/1985 «Καθορισμός και ανακατανομή των αρμοδιοτήτων των Υπουργείων» (ΦΕΚ 157/Α/1985). 2. Το Π.Δ. 381/1989 «Οργανισμός του Υπουργείου Βιομηχανίας, Ενέργειας και Τεχνολογίας» (ΦΕΚ 168/Α/1989). 3. Τις διατάξεις του Π.Δ. 27/1996 «Συγχώνευση των Υπουργείων Τουρισμού, Βιομηχανίας, Ενέργειας και Τεχνολογίας και Εμπορίου στο Υπουργείο Ανάπτυξης» (ΦΕΚ 19/Α/1996). 4. Το Π.Δ. 373/1995 «Συγχώνευση των Υπουργείων Προεδρίας της Κυβέρνησης και Εσωτερικών στο Υπουργείο Εσωτερικών, Δημόσιας Διοίκησης και Αποκέντρωσης και καθορισμός των αρμοδιοτήτων του» (ΦΕΚ 201/Α /1995). 5. Το Π.Δ. 49/1998 (ΦΕΚ 18/Α/29.1.1998) «Οργανισμός του Υπουργείου Εσωτερικών, όπως συμπληρώθηκε και τροποποιήθηκε μεταγενέστερα». 6. Τις διατάξεις του άρθρου 5 παρ. 8 του Ν. 2364/1995 «Σύσταση του Σώματος Ενεργειακού Ελέγχου και Σχεδιασμού. Εισαγωγή, μεταφορά, εμπορία και διανομή φυσικού αερίου και άλλες διατάξεις» (ΦΕΚ 252/Α /1995), όπως τροποποιήθηκαν με τις διατάξεις του άρθρου 9 παρ.12 του Ν. 2528/1997 (ΦΕΚ Α 216). 7. Τις διατάξεις του άρθρου 29 Α του Ν. 1558/1985 (ΦΕΚ Α 137) το οποίο προστέ-θηκε με το άρθρο 27 του Ν. 2081/1992 (ΦΕΚ Α 154) όπως αντικαταστάθηκε από το άρθρο 1 παρ. 2 του Ν. 2469/1997 (ΦΕΚ Α 38). 8. Το γεγονός ότι από τις διατάξεις του παρόντος Διατάγματος δεν προκαλείται δαπάνη εις βάρος του κρατικού προϋπολογισμού. 9. Την αριθ. 503/1999 γνωμοδότηση του Σ.τ.Ε. μετά από πρόταση των Υπουργών Δημόσιας Διοίκησης και Αποκέντρωσης και Ανάπτυξης, αποφασίζουμε: ΑΡΘΡΟ 1 ΣΥΜΜΕΤΟΧΗ ΤΗΣ ΤΟΠΙΚΗΣ ΑΥΤΟΔΙΟΙΚΗΣΗΣ ΣΤΟ ΜΕΤΟΧΙΚΟ ΚΕΦΑΛΑΙΟ ΤΩΝ Ε.Δ.Α. 1. Οι δήμοι, οι κοινότητες και οι επιχειρήσεις οργανισμών τοπικής αυτοδιοίκησης, εφόσον σ αυτές συμμετέχουν μόνο δήμοι και κοινότητες, συμμετέχουν σε ανώνυμες εταιρίες με αντικείμενο τη διανομή φυσικού αερίου (Ε.Δ.Α) σύμφωνα με τις διατάξεις του άρθρου 5 παρ. 1 του Ν. 2364/95, καθώς και τις διατάξεις του Ν. 2190/20, όπως τροποποιήθηκε, συμπληρώθηκε και ισχύει σήμερα, και τις διατάξεις αυτού του διατάγματος. 2. Στις περιοχές του Νομού Θεσσαλονίκης, του Νομού Αττικής και στην περιοχή της Θεσσαλίας, στις οποίες έχουν συσταθεί επιχειρήσεις Ο.Τ.Α. με συναφές αντικείμενο, μέχρι του χρόνου της πρόσκλησης κατά τα κατωτέρω αναφερόμενα, μέτοχοι κατά προτίμηση θα είναι οι επιχειρήσεις αυτές. 3. Οι μετοχές στα νομικά πρόσωπα της αυτοδιοίκησης της παρ. 1 αυτού του άρθρου διατίθενται κατά προτεραιότητα : α. Στις επιχειρήσεις των Δήμων και Κοινοτήτων, εφόσον πληρούν τις προϋποθέσεις της παρ. 1 του άρθρου 5 του Ν. 2364/1995. β. Στους Δήμους. γ. Στις Κοινότητες. Άρθρο ΑΡΘΡΟ 2 ΚΡΙΤΗΡΙΑ ΚΑΙ ΤΡΟΠΟΣ ΚΑΤΑΝΟΜΗΣ ΤΩΝ ΜΕΤΟΧΩΝ ΣΤΑ ΝΟΜΙΚΑ ΠΡΟΣΩΠΑ ΤΗΣ ΠΑΡ. 1 ΤΟΥ ΑΡΘΡΟΥ 5 1. Το ποσοστό εξ αδιαιρέτου των μετοχών που δικαιούνται τα νομικά πρόσωπα της παρ. 1 του άρθρου 5 του Ν. 2364/1995, προκύπτει με την εφαρμογή του πληθυσμιακού κριτηρίου. Ως πληθυσμός του δήμου ή της κοινότητας, θεωρείται ο πραγματικός πληθυσμός που προέκυψε κατά την τελευταία, πριν τη διάθεση, απογραφή. 2. Ακολούθως η διάθεση γίνεται σε όσα εκ των νομικών προσώπων εξεδήλωσαν εμπρόθεσμα ενδιαφέρον, σύμφωνα με τα οριζόμενα στο επόμενο άρθρο, κατά προτεραιότητα, σύμφωνα με την ακόλουθη τάξη: α. Σε επιχειρήσεις των Δήμων και Κοινοτήτων, στις οποίες διατίθεται το ποσοστό του Δήμου ή της Κοινότητας που την έχει συστήσει. Στις διαδημοτικές και διακοινοτικές επιχειρήσεις, διατίθενται τα ποσοστά των Δήμων και Κοινοτήτων που τις συνέστησαν και μετέχουν σε αυτές ή μόνον εφ όσον συμμετέχουν Δήμοι ή Κοινότητες της Περιφέρειας στην οποία ασκεί η Ε.Δ.Α. τη δραστηριότητά της. β. Σε Δήμους ή Κοινότητες, οι οποίοι δεν συμμετέχουν σε επιχειρήσεις του προηγούμενου εδαφίου. γ. Σε επιχειρήσεις του εδ. (α) στις οποίες διατίθενται και τα αδιάθετα ποσοστά του εδ. (α), καθώς και τα ποσοστά των Δήμων και Κοινοτήτων του εδ. (β), εφ όσον οι τελευταίοι δεν εξεδήλωσαν εμπροθέσμως ενδιαφέρον, κατά τα οριζόμενα στο επόμενο άρθρο, αναλήψεως όλου του ποσοστού που δικαιούνται και εφόσον οι επιχειρήσεις αυτές εξεδήλωσαν ενδιαφέρον αναλήψεως των αδιάθετων αυτών ποσοστών. Σε περίπτωση που εξεδήλωσαν ενδιαφέρον περισσότερες επιχειρήσεις του εδ. (α) το αδιάθετο ποσοστό διατίθεται σε αυτές κατ αναλογία, εφαρμοζομένου του πληθυσμιακού κριτηρίου της παρ. 1. 3. Επί αυξήσεως κεφαλαίου της παρ. 5 του άρθρου 5 του Ν. 2364/1995, τα νομικά πρόσωπα που είναι ήδη μέτοχοι συμμετέχουν στην κάλυψη του κεφαλαίου και την ανάληψη των νέων μετοχών σύμφωνα με όσα ορίζονται στο ανωτέρω άρθρο και στο Ν. 2190/20. Σε περίπτωση που κάποιο από τα ανωτέρω πρόσωπα δεν εξεδήλωσε ενδιαφέρον, το ποσοστό του διατίθεται στα νομικά πρόσωπα που εξεδήλωσαν ενδιαφέρον, εφαρμοζομένης της προτεραιότητας και του κριτηρίου της προηγούμενης παραγράφου. 4. Η προηγούμενη παράγραφος εφαρμόζεται αναλόγως και στην περίπτωση έκδοσης ή αντικατάστασης ομολογιών και ιδρυτικών τίτλων των Ε.Δ.Α. ΑΡΘΡΟ 3 ΔΙΑΔΙΚΑΣΙΑ ΠΡΟΣΚΛΗΣΕΩΣ ΚΑΙ ΕΚΔΗΛΩΣΕΩΣ ΕΝΔΙΑΦΕΡΟΝΤΟΣ 1. Η μεταβίβαση χωρίς αντάλλαγμα ποσοστού πέντε τοις εκατό (5%) επί του μετοχικού κεφαλαίου των Ε.Δ.Α. της παρ. 2 του άρθρου 4 του Ν. 2364/95, σύμφωνα με όσα ορίζονται στις παρ. 2 και 3 του άρθρου 5 του ίδιου νόμου, γίνεται με την ακόλουθη διαδικασία : α. Η ΔΕΠΑ κοινοποιεί σχετική πρόσκληση η οποία περιλαμβάνει τουλάχιστον το μετοχικό κεφάλαιο, τον αριθμό των μετοχών που θα διατεθούν δωρεάν και την προθεσμία, η οποία δεν μπορεί να είναι μικρότερη των 20 ημερών από την δημοσίευση της πρόσκλησης, εντός της οποίας υποχρεούνται τα νομικά πρόσωπα που δικαιούνται να αναλάβουν δωρεάν μετοχές να εκδηλώσουν τον ενδιαφέρον τους. Η πρόσκληση κοινοποιείται στους Δήμους και τις Κοινότητες της παρ. 1 του άρθρου 5 του Ν. 2364/1995, στην ΚΕΔΚΕ και στο Υπουργείο Ανάπτυξης, δημοσιεύεται δε μία φορά σε δύο εφημερίδες της έδρας της αντίστοιχης Ε.Δ.Α. β. Η εκδήλωση ενδιαφέροντος γίνεται από τα δικαιούμενα πρόσωπα εγγράφως και υποβάλλεται στην ΚΕΔΚΕ. Η ΚΕΔΚΕ εντός προθεσμίας 15 ημερών από τη λήξη της προθεσμίας του προηγούμενου εδαφίου, εξετάζει τις εκδηλώσεις ενδιαφέροντος που υποβλήθηκαν εμπροθέσμως, εφαρμόζει τα κριτήρια και τη σειρά προτεραιότητας του προηγούμενου άρθρου και παρέχει απλή γνώμη στη ΔΕΠΑ, σχετικά με το ποσοστό εξ αδιαιρέτου των μετοχών που οφείλει η τελευταία να μεταβιβάσει δωρεάν, κατά τα οριζόμενα στις παρ. 2 και 3 του άρθρου 5 του Ν. 2364/1995. 2. Η μεταβίβαση από τη ΔΕΠΑ μετοχών των Ε.Δ.Α., κατά τα οριζόμενα στην παρ. 7 του άρθρου 5 του Ν. 2364/1995, γίνεται με την ακόλουθη διαδικασία: α. Η ΔΕΠΑ κοινοποιεί σχετική πρόσκληση η οποία περιλαμβάνει τουλάχιστον το μετοχικό κεφάλαιο της Ε.Δ.Α., τον αριθμό των μετοχών που θα διατεθούν ούτως ώστε το ποσοστό συμμετοχής των νομικών προσώπων της παρ. 1 του άρθρου 5 του Ν. 2364/95 να ανέλθει στο 49% επί του συνολικού μετοχικού κεφαλαίου, την πραγματική αξία της μετοχής κατά το χρόνο εκδόσεως της προσκλήσεως, την προθεσμία εντός της οποίας υποχρεούνται τα νομικά πρόσωπα να ασκήσουν το δικαίωμά τους και η οποία είναι 5 ή 7 έτη, κατά τις διακρίσεις της παρ. 7 του άρθρου 5 του Ν. 2364/95, από τη δημοσίευση της πρόσκλησης. Η πρόσκληση κοινοποιείται στους Δήμους, στις Κοινότητες, στις επιχειρήσεις των Δήμων και Κοινοτήτων, εφ όσον είναι ήδη μέτοχοι, στην ΚΕΔΚΕ και στο Υπουργείο Ανάπτυξης. Η πρόσκληση δημοσιεύεται μια φορά σε δύο εφημερίδες της έδρας της αντίστοιχης Ε.Δ.Α. β. Η άσκηση του δικαιώματος γίνεται από τα δικαιούμενα πρόσωπα με έγγραφη αίτηση που υποβάλλεται στην ΚΕΔΚΕ. Σε αυτήν οι επιχειρήσεις του εδ. (γ) της παρ. 2 του προηγούμενου άρθρου οφείλουν να δηλώσουν αν επιθυμούν να μεταβιβασθεί σ αυτές μετά το πέρας της προθεσμίας και το ποσοστό μετοχών των νομικών προσώπων που δεν άσκησαν εμπροθέσμως το δικαίωμά τους. Η ΚΕΔΚΕ εντός προθεσμίας 15 ημερών από την υποβολή κάθε αιτήσεως, την εξετάζει, εφαρμόζει τα κριτήρια και τη σειρά προτεραιότητας του προηγούμενου άρθρου, λαμβάνοντας υπ όψιν και το ποσοστό εξ αδιαιρέτου που ενδεχομένως έχει ήδη διατεθεί, καθ οιονδήποτε τρόπο, στα ίδια πρόσωπα και παρέχει απλή γνώμη στη ΔΕΠΑ, σχετικά με το ποσοστό εξ αδιαιρέτου των μετοχών που η τελευταία οφείλει να μεταβιβάσει στο νομικό πρόσωπο που υπέβαλλε αίτηση, έναντι καταβολής της πραγματικής αξίας των μετοχών, κατά τα οριζόμενα στο άρθρο 1 του παρόντος. γ. Στο τέλος των προθεσμιών της παρ. 7 του άρθρου 5 του Ν. 2364/95, πενταετία ή επταετία αντιστοίχως κατά τις διακρίσεις της διατάξεως, η ΚΕΔΚΕ εξετάζει τις αιτήσεις των νομικών προσώπων του εδ. (γ) της παρ. 2 του προηγούμενου άρθρου, τα οποία εξεδήλωσαν ενδιαφέρον να αποκτήσουν και το ποσοστό των νομικών προσώπων που δεν άσκησαν το δικαίωμά τους εντός των προαναφερομένων προθεσμιών, εφαρμόζει τα κριτήρια του εδ. (γ) της παρ. 2 του προηγούμενου άρθρου και παρέχει απλή γνώμη στη ΔΕΠΑ, σχετικά με το ποσοστό εξ αδιαιρέτου των αδιάθετων μετοχών, που η τελευταία οφείλει να μεταβιβάσει στις επιχειρήσεις που εξεδήλωσαν ενδιαφέρον, έναντι καταβολής της πραγματικής αξίας των μετοχών, κατά τα οριζόμενα στο άρθρο 1 του παρόντος. δ. Η διαδικασία του παρόντος άρθρου ισχύει σε κάθε περίπτωση διάθεσης μετοχών στα νομικά πρόσωπα της παρ. 1 του άρθρου 5 του Ν. 2364/95, είτε επί του αρχικού, είτε μετά από κάθε αύξηση μετοχικού κεφαλαίου κάθε Ε.Δ.Α., κατά τα οριζόμενα στη παρ. 6 του άρθρου 4 του Ν. 2364/95. ΑΡΘΡΟ 4 ΚΑΤΑΝΟΜΗ ΠΟΣΟΥ ΠΑΡ. 4β ΑΡΘΡΟΥ 5 Ν. 2364/95 Για την κατανομή του ποσού της παρ. 4β του άρθρου 5 του Ν. 2364/95 εφαρμόζεται το πληθυσμιακό κριτήριο της παρ. 1 του άρθρου 2 του παρόντος. Η ΚΕΔΚΕ, εντός δέκα (10) ημερών από την δημοσίευση του παρόντος διατάγματος, παρέχει απλή γνώμη στη ΔΕΠΑ σχετικά με το ακριβές ποσό που η ΔΕΠΑ, με απόφαση του Δ.Σ. κατανέμει στα νομικά πρόσωπα της παρ. 1 του άρθρου 5 του Ν. 2364/95, για κάθε Ε.Δ.Α. της παρ. 2 του άρθρου 4 του ίδιου νόμου, μετά από εφαρ-μογή του ανωτέρω κριτηρίου. Οποιαδήποτε μελλοντική μεταβολή του ύψους του πληθυσμού δεν επηρεάζει καθ οιονδήποτε τρόπο την ως άνω κατανομή. ΑΡΘΡΟ 5 ΣΥΜΜΕΤΟΧΗ ΤΩΝ ΝΟΜΙΚΩΝ ΠΡΟΣΩΠΩΝ ΤΗΣ ΤΟΠΙΚΗΣ ΑΥΤΟΔΙΟΙΚΗΣΗΣ ΣΤΗ ΓΕΝΙΚΗ ΣΥΝΕΛΕΥΣΗ ΤΩΝ Ε.Δ.Α. 1. Τα νομικά πρόσωπα της παρ. 1 του άρθρου 5 του Ν. 2364/95, τα οποία στη συνέχεια θα αποκαλούνται Μέτοχοι , εκπροσωπούνται στη Γενική Συνέλευση με κοινό εκπρόσωπο που ορίζεται κατά τη διάρκεια του πρώτου τριμήνου κάθε εταιρικής χρήσης, με εξαίρεση την πρώτη εταιρική χρήση, για την οποία ο ορισμός του κοινού εκπροσώπου των μετόχων θα γίνει εντός τριμήνου από την έκδοση του παρόντος διατάγματος. 2. Το αρμόδιο όργανο κάθε μετόχου υποδεικνύει έναν αντιπρόσωπο, προκειμένου να συμμετάσχει σε κοινή συνεδρίαση για την ανάδειξη του κοινού εκπροσώπου των Μετόχων στη Γενική Συνέλευση της αντίστοιχης Ε.Δ.Α., σύμφωνα με την κατωτέρω αναφερόμενη διαδικασία. 3. Την κοινή συνεδρίαση συγκαλεί ο μέτοχος, που διατηρεί το μεγαλύτερο εξ αδιαιρέτου ποσοστό μετοχών, με πρόσκληση, η οποία επιδίδεται σε κάθε εξ αδιαιρέτου Μέτοχο, και η οποία δημοσιεύεται σε μία τουλάχιστον τοπική εφημερίδα της έδρας της αντίστοιχης Ε.Δ.Α. 4. Στη κοινή συνεδρίαση λαμβάνεται έγκυρα απόφαση, εφόσον παρίστανται σε αυτή εκπρόσωποι που εκπροσωπούν ποσοστό 60% επί του εξ αδιαιρέτου ποσοστού των μετοχών. Εάν δεν επιτυγχάνεται αυτή η απαρτία, η συνεδρίαση γίνεται μετά από πέντε ημέρες στον ίδιο τόπο και χρόνο και βρίσκεται σε απαρτία, αν εκπροσωπείται σε αυτή το 51% του εξ αδιαιρέτου ποσοστού. 5. Οι αποφάσεις λαμβάνονται με την απόλυτη πλειοψηφία των παρόντων. ΑΡΘΡΟ 6 ΕΚΠΡΟΣΩΠΗΣΗ ΣΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΩΝ Ε.Δ.Α. ΚΑΙ Ε.Π.Α. 1. Οι μέτοχοι ορίζουν τους εκπροσώπους τους στο Διοικητικό Συμβούλιο της Ε.Π.Α. και της Ε.Δ.Α. τους οποίους εκλέγουν κατά την προβλεπόμενη στο προηγούμενο άρθρο διαδικασία. Ο ορισμός αυτός γίνεται εντός του πρώτου έτους θητείας του Διοικητικού Συμβουλίου και οποτεδήποτε κενωθεί η θέση εκλεγμένου κατά τα ανωτέρω Συμβούλου, έτσι ώστε να πληρούται ο αριθμός των Συμβούλων κατά τα προβλεπόμενα στην παρ. 9 του άρθρου 5 του Ν. 2364/95. Στη κοινή συνεδρίαση κάθε εκπρόσωπος Μετόχων μπορεί να υποδείξει έναν μόνο υποψήφιο για το Διοικητικό Συμβούλιο της Εταιρίας. Οι εκπρόσωποι στο Δ.Σ. δεν είναι απαραίτητο να είναι αιρετοί της Τοπικής Αυτοδιοίκησης. 2. Τα οριζόμενα από τους Μετόχους μέλη ακολουθούν τη θητεία των μελών του Διοικητικού Συμβουλίου, που προβλέπεται στο καταστατικό της κάθε Ε.Δ.Α., μπορεί όμως ν ανακληθούν οποτεδήποτε. Για την ανάκληση απαιτείται απόφαση, η οποία λαμβάνεται σε κοινή συνεδρίαση. Για τη διαδικασία της σύγκλισης εφαρμόζονται αναλόγως τα αναφερόμενα στο άρθρο 5 του παρόντος διατάγματος. 3. Στην περίπτωση της παρ. 2 του άρθρου 1 αυτού του διατάγματος και σε κάθε περίπτωση που ο αριθμός των μετόχων είναι μικρότερος ή ίσος προς τον αριθμό των εκπροσώπων στο Διοικητικό Συμβούλιο, οι εκπρόσωποι ορίζονται από τους μετόχους με κοινή συμφωνία. 4. Οι μέτοχοι δεν μετέχουν στη διαδικασία εκλογής των λοιπών μελών του Διοικητικού Συμβουλίου της Ε.Δ.Α. ΑΡΘΡΟ 7 ΑΣΚΗΣΗ ΤΩΝ ΔΙΚΑΙΩΜΑΤΩΝ ΜΕΙΟΨΗΦΙΑΣ ΤΩΝ ΝΟΜΙΚΩΝ ΠΡΟΣΩΠΩΝ ΤΗΣ ΑΥΤΟΔΙΟΙΚΗΣΗΣ 1. Οι μέτοχοι που συμμετέχουν στο εξ αδιαιρέτου ποσοστό ασκούν τα δικαιώματα μειοψηφίας, τα οποία αναφέρονται στις διατάξεις των άρθρων 39 επ. του Ν. 2190/20, όπως τροποποιήθηκε, συμπληρώθηκε και ισχύει σήμερα, μετά από απόφαση που λαμβάνεται σε ειδική μεταξύ των μετόχων αυτών συνεδρίαση, κατά τα κατωτέρω αναφερόμενα: Κάθε μέτοχος που επιθυμεί να ασκήσει τα προαναφερόμενα δικαιώματα μειοψηφίας απευθύνει επιστολή προς κάθε νομικό πρόσωπο της αυτοδιοίκησης που συμμετέχει στην εταιρία. Στην επιστολή αναφέρεται ο τόπος και ο χρόνος της κοινής συνεδρίασης καθώς επίσης και οι λόγοι που θεμελιώνουν το προς άσκηση δικαίωμα. Στη συνεδρίαση λαμβάνεται έγκυρα απόφαση εφόσον παρίσταται σ αυτήν ποσοστό εξήντα τοις εκατό (60%) επί του εξ αδιαιρέτου ποσοστού. Εφόσον δεν επιτυγχάνεται η απαρτία αυτή, οι μέτοχοι συνέρχονται σε συνεδρία μετά πέντε ημέρες, στον ίδιο τόπο και χρόνο. Η συνεδρίαση αυτή βρίσκεται σε απαρτία, εφόσον παρίσταται το 51% του εξ αδιαιρέτου ποσοστού. 2. Οι αποφάσεις λαμβάνονται με την απόλυτη πλειοψηφία των παρόντων. ΑΡΘΡΟ 8 ΑΞΙΑ ΚΑΙ ΔΙΑΘΕΣΗ ΜΕΤΟΧΩΝ Η εκτίμηση της πραγματικής αξίας της μετοχής για την εφαρμογή των παρ. 4β και 7 του άρθρου 5 του Ν. 2364/95 για κάθε μία Ε.Δ.Α., διενεργείται από Οικονομικό Ελεγκτικό Οργανισμό, ο οποίος επιλέγεται με διαγωνισμό. Η προκήρυξη του Διαγωνισμού για την ανάδειξη του ως άνω Οικονομικού Ελεγκτικού Οργανισμού και κάθε σχετική διαδικασία, ορίζονται με απόφαση του Υπουργείου Ανάπτυξης και η σχετική δαπάνη βαρύνει την Ε.Δ.Α. Η ανωτέρω εκτίμηση τελεί υπό την έγκριση της Γενικής Συνέλευσης των μετόχων της Ε.Δ.Α. και ισχύει για χρονικό διάστημα τριών μηνών. Η ισχύς της εκτιμήσεως μπορεί να παραταθεί με απόφαση της Γενικής Συνέλευσης των μετόχων της Ε.Δ.Α., για ίσο χρονικό διάστημα μέχρι συμπληρώσεως συνολικού χρονικού διαστήματος δώδεκα μηνών από την ημερομηνία της εκτίμησης. Άρθρο ΑΡΘΡΟ 9 Κατά την κατανομή του εξ αδιαιρέτου ποσοστού στους δήμους, κοινότητες και επιχειρήσεις, για τον προσδιορισμό του πληθυσμιακού κριτηρίου, λαμβάνονται υπόψη τα διοικητικά όρια των οργανισμών Τοπικής Αυτοδιοίκησης, όπως αυτά ορίζονται με τις διατάξεις του Ν. 2539/1997 (ΦΕΚ Α 244). ΑΡΘΡΟ 10 Το διάταγμα αυτό ισχύει από τη δημοσίευσή του στην Εφημερίδα της Κυβερνήσεως. Στον Υπουργό Ανάπτυξης αναθέτουμε τη δημοσίευση και την εκτέλεση του παρόντος διατάγματος. Αθήνα, 8 Μαρτίου 2000 Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ ΚΩΝΣΤΑΝΤΙΝΟΣ ΣΤΕΦΑΝΟΠΟΥΛΟΣ ΟΙ ΥΠΟΥΡΓΟΙ ΕΣΩΤΕΡΙΚΩΝ, ΔΗΜΟΣΙΑΣ ΔΙΟΙΚΗΣΗΣ ΚΑΙ ΑΠΟΚΕΝΤΡΩΣΗΣ ΑΝΑΠΤΥΞΗΣ ΒΑΣΩ ΠΑΠΑΝΔΡΕΟΥ ΕΥΑΓΓΕΛΟΣ ΒΕΝΙΖΕΛΟΣ Φ (2) ΠΡΟΕΔΡΙΚΟ ΔΙΑΤΑΓΜΑ ΥΠ ΑΡΙΘ.79 Κύρωση κανονισμού της Αρχής Προστασίας Προσωπικού Χαρακτήρα Αριθμός 2- «Συνήθεις κατηγορίες επεξεργαστών και αρχείων για υπαγωγή σε ειδικούς απλουστευμένους κανόνες. Ο ΠΡΟΕΔΡΟΣ ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ Έχοντας υπόψη: 1) Τις διατάξεις της παραγράφου 3 του άρθρου 5 του Ν. 2472/1997 (ΦΕΚ 50 Α ). 2) το πρακτικό της συνεδριάσεως της 5.7.1999 της Αρχής Προστασίας Δεδομένων Προσωπικού Χαρακτήρα. 3) Την αριθ. 66/17.2.2000 γνωμοδότηση του Συμβουλίου της Επικρατείας, μετά από πρόταση του Υπουργού Δικαιοσύνης, αποφασίζουμε: Άρθρο Πρώτο Οι κατηγορίες αρχείων και επεξεργασιών για τις οποίες επιτρέπεται η έκδοση ειδικών/απλουστευμένων κανόνων επεξεργασίας από την Αρχή είναι οι ακόλουθες: 1. Αρχεία ιατρών και φαρμακοποιών (φυσικών προσώπων) που περιέχουν δεδομένα προσωπικού χαρακτήρα για την υγεία και την κοινωνική ασφάλιση των πελατών τους. 2. Αρχεία δικηγόρων (φυσικών προσώπων) και συμβο Λαογράφων που περιέχουν δεδομένα προσωπικού χαρακτήρα των πελατών τους. 3. Πελατολόγια πάσης φύσεως ιδιωτών και επιχειρήσεων του δημόσιου και του ιδιωτικού τομέα, που δεν περιέχουν ευαίσθητα δεδομένα. 4. Αρχεία προσωπικού επιχειρήσεων, οργανισμών και νομικών προσώπων του δημόσιου και του ιδιωτικού τομέα. 5. Δημοτολόγια, αρχεία ληξιαρχείου και λοιπά δημόσια βιβλία. 6. Αρχεία αναγνωρισμένων σωματείων και ενώσεων μη κερδοσκοπικού χαρακτήρα για τα μέλη τους. 7. Αρχεία εκπαιδευτικών, εκπαιδευτηρίων και εκπαιδευτικών ιδρυμάτων, δημόσιων και ιδιωτικών, κάθε βαθμίδας για τους φοιτούντες σε αυτά. Άρθρο Δεύτερο Η ισχύς του παρόντος κανονισμού αρχίζει από τη δημοσίευσή του στην Εφημερίδα της Κυβερνήσεως. Στον Υπουργό Δικαιοσύνης, αναθέτουμε τη δημοσίευση του παρόντος Διατάγματος. Αθήνα, 9 Μαρτίου 2000 Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ ΚΩΝΣΤΑΝΤΙΝΟΣ ΣΤΕΦΑΝΟΠΟΥΛΟΣ Ο ΥΠΟΥΡΓΟΣ ΔΙΚΑΙΟΣΥΝΗΣ ΕΥΑΓΓΕΛΟΣ ΓΙΑΝΝΟΠΟΥΛΟΣ Φ (3) ΠΡΟΕΔΡΙΚΟ ΔΙΑΤΑΓΜΑ ΥΠ ΑΡΙΘ. 80 Σύσταση Περιφερειακής Υπηρεσίας της Εθνικής Πινακοθήκης και Μουσείου Αλεξάνδρου Σούτζου στο Ναύπλιο, με την επωνυμία «Παράρτημα Εθνικής Πινακοθήκης Ναυπλίου». Ο ΠΡΟΕΔΡΟΣ ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ Έχοντας υπόψη: 1. Τις διατάξεις της παρ. 2 του άρθρου 20 του Ν. 1079/1980 (ΦΕΚ 239 Α ) «Περί Οργανισμού και λειτουργίας της Εθνικής Πινακοθήκης και Μουσείου Αλεξάνδρου Σούτζου». 2. Την 120/1997 απόφαση του Δημοτικού Συμβουλίου Δήμου Ναυπλιέων. 3. Την από 8.7.1997 γνώμη του Διοικητικού Συμβουλίου της Εθνικής Πινακοθήκης και Μουσείου Αλεξάνδρου Σούτζου. 4. Τις διατάξεις του εδ. α του άρθρου 1 και του εδ. β του άρθρου 2 του Π.Δ. 373/1995 «Συγχώνευση των Υπουργείων Προεδρίας της Κυβέρνησης και Εσωτερικών, στο Υπουργείο Εσωτερικών, Δημ. Διοίκησης και Αποκέντρωσης και καθορισμός των αρμοδιοτήτων του «(ΦΕΚ 201 Α ). 5. Την αριθμ. 8211/8.3.99 απόφαση του Πρωθυπουργού και του Υπουργού Εσωτερικών, Δημ. Διοίκησης και Αποκέντρωσης (ΦΕΚ 198 Β ). 6. Την σριθμ. 1107147/1239/006Α/4.10.96 απόφαση του Πρωθυπουργού και του Υπουργού Οικονομικών (ΦΕΚ 922 Β ). 7. Τις διατάξεις του άρθρου 27 του Ν. 2081/1992 (ΦΕΚ 154 Α ) και το γεγονός ότι από τις διατάξεις του παρόντος προκαλείται δαπάνη σε βάρος του Κρατικού Προϋπολογισμού ύψους 22.000.000 δρχ. περίπου , η οποία θα καλυφθεί από εγκεκριμένες πιστώσεις της Εθνικής Πινακοθήκης. 8. Την αριθμ. 271/12.7.99 γνωμοδότηση του Συμβουλίου της Επικρατείας, μετά από πρόταση των Υφυπουργών Εσωτερικών, Δημ. Διοίκησης και Αποκέντρωσης και Οικονομικών, καθώς και της Υπουργού Πολιτισμού, αποφασίζουμε: Άρθρο 1 Συνιστάται Περιφερειακή Υπηρεσία της Εθνικής Πινακοθήκης και Μουσείου Αλεξάνδρου Σούτζου (ΕΠΜΑΣ) στο Ναύπλιο, με την επωνυμία «Παράρτημα Εθνικής Πινακοθήκης Ναυπλίου η οποία εγκαθίσταται στο ιδιοκτησίας Δήμου Ναυπλιέων διατηρητέο νεοκλασσικό κτίριο της οδού Σιδηράς Μεραρχίας, το οποίο έχει παραχωρήσει ο Δήμος στην Εθνική Πινακοθήκη και Μουσείο Αλεξάνδρου Σούτζου: Άρθρο 2 1. Σκοπός του παραρτήματος είναι η πολιτιστική, καλλιτεχνική και αισθητική αγωγή των κατοίκων ή των επισκεπτών του Ναυπλίου, όπως περιγράφεται στο άρθρο 2 του Ν. 1079/80 «Περί Οργανισμού και λειτουργίας Εθνικής Πινακοθήκης και Μουσείου Αλεξάνδρου Σούτζου». 2. Ο σκοπός αυτός εκπληρώνεται: α) με τη διαφύλαξη και συντήρηση των έργων τέχνης που δωρίζονται ή κληροδοτούνται στην εν λόγω περιφερειακή Υπηρεσία, καθώς και των έργων τέχνης που θα παρουσιάζονται-εκτίθενται στο χώρο αυτό και β) με την παρουσίαση διαρκών εκπαιδευτικών προγραμμάτων προκειμένου να δοθεί νέα πνοή στην πολιτική ζωή στην περιφέρεια. Άρθρο 3 Πόροι του παραρτήματος είναι η ειδικώς αναγραφόμενη πίστωση στον ετήσιο προϋπολογισμό της Εθνικής Πινακοθήκης και Μουσείου Αλεξάνδρου Σούτζου. Πόρους του παραρτήματος δύνανται επίσης ν αποτελούν: α) τα πραγματοποιούμενα έσοδα από την πώληση ιδίως εισιτηρίων εισόδου, καταλόγων, φωτογραφιών καθώς και β) Δωρεές και χορηγίες φυσικών ή νομικών προσώπων. Άρθρο 4 Το παράρτημα διοικείται από το Διοικητικό Συμβούλιο της Εθνικής Πινακοθήκης και Μουσείου Αλεξάνδρου Σούτζου. Άρθρο 5 Τα θέματα διαχείρισης των περιουσιακών στοιχείων του Παραρτήματος αυτού, ρυθμίζονται από τις αντίστοιχες διατάξεις του Ν. 1079/1980 «Περί Οργανισμού και λειτουργίας Εθνικής Πινακοθήκης και Μουσείου Αλεξάνδρου Σούτζου». Στην Υπουργό Πολιτισμού αναθέτουμε τη δημοσίευση και εκτέλεση του διατάγματος αυτού. Αθήνα, 8 Μαρτίου 2000 Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ ΚΩΝΣΤΑΝΤΙΝΟΣ ΣΤΕΦΑΝΟΠΟΥΛΟΣ ΟΙ ΥΠΟΥΡΓΟΙ ΥΦΥΠΟΥΡΓΟΣ ΕΣΩΤΕΡΙΚΩΝ ΔΗΜ. ΔΙΟΙΚΗΣΗΣ ΚΑΙ ΑΠΟΚΕΝΤΡΩΣΗΣ ΥΦΥΠ. ΟΙΚΟΝΟΜΙΚΩΝ ΛΕΩΝ. ΤΖΑΝΗΣ ΝΙΚ. ΧΡΙΣΤΟΔΟΥΛΑΚΗΣ ΠΟΛΙΙΣΜΟΥ ΕΛΙΣ. ΠΑΠΑΖΩΗ ΠΡΟΕΔΡΙΚΟ ΔΙΑΤΑΓΜΑ ΥΠ ΑΡΙΘ. 81 (4) Καθορισμός Μουσείου Ασιατικής Τέχνης Κερκύρας ως περιφερειακής υπηρεσίας ανεξάρτητης από την Τοπική Εφορεία Αρχαιοτήτων. Ο ΠΡΟΕΔΡΟΣ ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ Έχοντας υπόψη: 1. Τις διατάξεις της παρ. 28 του άρθρου 7 του Ν. 2557/1997 «θεσμοί, μέτρα και δράσεις πολιτιστικής ανάπτυξης» (ΦΕΚ Α~ 271). 2. Τις διατάξεις της παρ. 3 του άρθρου 22 του Ν. 2362/95 «Περί Δημοσίου Λογιστικού Ελέγχου των δαπανών του Κράτους και άλλες διατάξεις (ΦΕΚ Α~247). 3. Τις διατάξεις του Ν. Δ/τος 84/1973 «περί αντικαταστάσεως, συμπληρώσεως και τροποποιήσεως του Ν. Δ/τος της 4ης Μαρτίου 1926 «περί ιδρύσεως Σινοϊαπωνικού Μουσείου Γρ. Μάνου» κυρωθέντος και τροποποιηθέντος δια του Ν. 4365/1929». 4. Την αριθμ. 8211/8.3.99 απόφαση του Πρωθυπουργού και του Υπουργού Εσωτερικών, Δημ. Διοίκησης και Αποκέντρωσης (ΦΕΚ Β~ 198). 5. Την αριθμ. 1107147/1239/006Α/4.10.96 Απόφαση του Πρωθυπουργού και του Υπουργού Οικονομικών (ΦΕΚ Β~922). 6. Τις διατάξεις του άρθρου 29Α του Ν. 1558/1985 (ΦΕΚ Α~137) όπως αυτό προστέθηκε με το άρθρο 27 του Ν. 2081/1992 (ΦΕΚ Α~ 154) και αντικαταστάθηκε με την παρ. 2α του άρθρου 1 του Ν. 2469/1997 (ΦΕΚ Α~ 38) και το γεγονός ότι από τις διατάξεις του παρόντος προκαλείται πρόσθετη δαπάνη σε βάρος του Κρατικού Προϋπολογισμού δρχ. 15.900.000 ετησίως η οποία θα καλυφθεί από τις πιστώσεις του Τακτικού Προϋπολογισμού του ΥΠ.ΠΟ. (ΚΑΕ 0824, 0832, 0831, 1711, 1723 και 0237). 7. Την αριθμ. 423/1999 γνωμοδότηση του Συμβουλίου της Επικρατείας με πρόταση της Υπουργού Πολιτισμού και των Υφυπουργών Εσωτερικών, Δημ. Διοίκησης και Αποκέντρωσης και Οικονομικών, αποφασίζουμε: Άρθρο 1 Σύσταση Περιφερειακής Υπηρεσίας Ορίζουμε, ως ανεξάρτητη Περιφερειακή Υπηρεσία από την κατά τόπο αρμόδια Εφορεία Αρχαιοτήτων το Μουσείο Ασιατικής Τέχνης, με έδρα την Κέρκυρα. Άρθρο 2 Πόροι Για την επίτευξη των στόχων και την εξυπηρέτηση των λειτουργικών αναγκών και δραστηριοτήτων του, το Μουσείο μπορεί να ενισχύεται από Κρατικές επιχορηγήσεις, από χορηγίες ιδιωτών, καθώς και από κάθε άλλου είδους ενισχύσεις, που συντελούν στην πραγματοποίηση των σκοπών του. Άρθρο 3 Αρμοδιότητες Μουσείου Το Μουσείο είναι αρμόδιο για την συγκέντρωση, διαφύλαξη, προστασία, διατήρηση, έκθεση, ανάδειξη, προβολή και μελέτη έργων τέχνης ασιατικής τεχνοτροπίας, την διοργάνωση εκπαιδευτικών και ενημερωτικών προγραμμάτων, περιοδικών εκθέσεων και πολιτιστικών και επιστημονικών εκδηλώσεων, για την παρουσίαση και προβολή των Ασιατικών πολιτισμών. Άρθρο 4 Διάρθρωση - Αρμοδιότητες Τμημάτων Το Μουσείο Ασιατικής Τέχνης απαρτίζεται από τα εξής Τμήματα: α) Τμήμα Μουσειακών Συλλογών, αρμόδιο για: την συγκέντρωση, διαφύλαξη, προστασία, διατήρηση, έκθεση, ανάδειξη, προβολή και μελέτη έργων και αντικειμένων Ασιατικής προελεύσεως που έχουν αρχαιολογική και ευρύτερα ιστορική και πολιτισμική σημασία και αντιπροσωπεύουν σημαντικούς Ασιατικούς πολιτισμούς όπως της Κίνας, του Θιβέτ, της Ιαπωνίας, της Κορέας, της Ινδίας, του Πακιστάν, του Νεπάλ, του Σιάμ, της Καμπότζης, κ.λπ. Την εξυπηρέτηση των ειδικών μελετητών, τις φωτογραφήσεις, τις βιντεοσκοπήσεις και τις κινηματογραφήσεις εντός του Μουσείου. Τις δημόσιες σχέσεις του Μουσείου β) Τμήμα εκπαιδευτικών Δραστηριοτήτων, Πολιτιστικών Εκδηλώσεων και Βιβλιοθήκης αρμόδιο για: Την διοργάνωση σε συνεργασία με το α~ Τμήμα του Μουσείου εκπαιδευτικών και ενημερωτικών προγραμμάτων. Την οργάνωση και λειτουργία της βιβλιοθήκης του Μουσείου. Τις πάσης φύσεως επιστημονικές και εκλαϊκευτικές εκδόσεις του Μουσείου. γ) Τμήμα Διοικητικών και Οικονομικών Υποθέσεων, αρμόδιο για: θέματα υπηρεσιακής κατάστασης του προσωπικού και τη διοικητική, εν γένει, μέριμνα και υποστήριξη. Την διαχείριση και διεκπεραίωση οικονομικών θεμάτων. Τα πάσης φύσεως θέματα, σχετικά με το πωλητήριο του Μουσείου. Την Γραμματειακή εξυπηρέτηση του Μουσείου Τη σύνταξη των φυλακών εργασίας του φυλακτικού προσωπικού και την παρακολούθηση της ομαλής εκτέλεσης του προγράμματος φύλαξης. Την επιμέλεια καθαρισμού των Χώρων του Μουσείου. Την παρακολούθηση και λειτουργία του ηλεκτρονικού εξοπλισμού του Μουσείου και την συντήρησή του. θέματα που αφορούν στη συντήρηση και την επισκευή των πάσης φύσεως εγκαταστάσεων του κτιρίου του Μουσείου. Άρθρο 5 Προσωπικό Το προσωπικό του Μουσείου αποτελείται από υπαλλήλους του Υπουργείου Πολιτισμού καθώς και άλλων Δημοσίων Υπηρεσιών ή Νομικών Προσώπων που τοποθετούνται, αποσπώνται ή μεταφέρονται στο Μουσείο. Άρθρο 6 Προϊστάμενοι Της Διεύθυνσης του Μουσείου προΐσταται υπάλληλος του Κλάδου ΠΕ2 Αρχαιολόγων με βαθμό Α~ ή Ιστορικός Τέχνης Πανεπιστημιακής εκπαίδευσης με εμπειρία και ειδίκευση σε θέματα Ασιατικής Τέχνης. Των Τμημάτων α~ και β~ προΐστανται υπάλληλοι του Κλάδου ΠΕ2 Αρχαιολόγων του ΥΠΠΟ. Του Τμήματος Διοικητικών και Οικονομικών Υποθέσεων προΐσταται υπάλληλος του Κλάδου ΠΕ1 Διοικητικού του Υπουργείου Πολιτισμού. Άρθρο 7 Στέγαση - Περιουσία Το Μουσείο, με όλα τα δωρήθέντα σε αυτό αντικείμενα τέχνης και λοιπά περιουσιακά του στοιχεία, θα στεγαστεί στο κτίριο των Παλαιών Ανακτόρων Αγίου Γεωργίου και Μιχαήλ. Η έκθεση και οι λοιπές λειτουργίες του Μουσείου θα στεγασθούν στις πτέρυγες του Μουσείου, καθώς και στον α~ και β~ όροφο του κτιρίου. Τα υπόγεια του κτιρίου θα χρησιμοποιούνται ως αποθήκες, εργαστήρια συντήρησης, καθώς και άλλες βοηθητικές λειτουργίες του κτιρίου. Με τη διεύθυνση των λειτουργιών και δραστηριοτήτων του Μουσείου παρέχεται η δυνατότητα να χρησιμοποιούνται και οι λοιποί χώροι του κτιρίου. Στην Υπουργό Πολιτισμού αναθέτουμε τη δημοσίευση και εκτέλεση του παρόντος Προεδρικού Διατάγματος. Αθήνα, 8 Μαρτίου 2000 Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ ΚΩΝΣΤΑΝΤΙΝΟΣ ΣΤΕΦΑΝΟΠΟΥΛΟΣ ΟΙ ΥΠΟΥΡΓΟΙ ΥΦΥΠ. ΕΣΩΤΕΡΙΚΩΝ, ΔΗΜ. Δ/ΣΗΣ & ΑΠΟΚ/ΣΗΣ ΥΦΥΠ. ΟΙΚΟΝΟΜΙΚΩΝ ΛΕΩΝ. ΤΖΑΝΗΣ Ν. ΧΡΙΣΤΟΔΟΥΛΑΚΗΣ ΠΟΛΙΤΙΣΜΟΥ ΕΛΙΣ. ΠΑΠΑΖΩΗ